1.Johdanto

Arvopapereilla toteutettavien rahoitustoimien ja uudelleenkäytön raportoinnista ja läpinäkyvyydestä annettu asetus (EU) 2015/2365, jäljempänä ’arvopapereilla toteutettavista rahoitustoimista annettu asetus’, hyväksyttiin 25. marraskuuta 2015, ja se tuli voimaan 12. tammikuuta 2016. Arvopapereilla toteutettavista rahoitustoimista annetun asetuksen tavoitteena on lisätä kyseisten rahoitustoimien läpinäkyvyyttä seuraavin vaatimuksin:

·kaikista arvopapereilla toteutettavista rahoitustoimista on ilmoitettava keskustietokantoihin, joita kutsutaan kauppatietorekistereiksi (ilmoitusvelvollisuus);

·sijoitusrahastojen on säännöllisissä katsauksissaan ja ennen sijoituksen tekemistä antamissaan asiakirjoissa annettava sijoittajille tiedot siitä, miten ne käyttävät arvopapereilla toteutettavia rahoitustoimia;

·vakuuksien uudelleenkäytössä on noudatettava läpinäkyvyyttä koskevia vähimmäisvaatimuksia, joihin kuuluvat muun muassa riskeistä ilmoittaminen ja velvollisuus ennakkosuostumuksen hankkimiseen (uudelleenkäyttöä koskevat läpinäkyvyysvaatimukset).

Arvopapereilla toteutettavista rahoitustoimista annetun asetuksen 2 artiklan 2 kohdan a alakohdan mukaan unionin keskuspankit ja unionin julkiset elimet, joiden vastuulla on julkisen velan hoito tai jotka osallistuvat sen hoitoon, on vapautettu kyseisessä asetuksessa säädetystä ilmoitusvelvollisuudesta ja siinä säädetyistä uudelleenkäyttöä koskevista läpinäkyvyysvaatimuksista.

Arvopapereilla toteutettavista rahoitustoimista annetun asetuksen hyväksymisajankohtana oli epävarmuutta siitä, miten ulkomaisia keskuspankkeja kohdeltaisiin arvopapereilla toteutettavia rahoitustoimia koskevien uudistusten yhteydessä muilla lainkäyttöalueilla. Sen vuoksi Euroopan parlamentti ja neuvosto lykkäsivät päätöstä arvopapereilla toteutettavista rahoitustoimista annetun asetuksen soveltamisesta kolmansien maiden keskuspankkeihin siihen saakka, kun asiasta saataisiin lisäselvyyttä.

Arvopapereilla toteutettavista rahoitustoimista annetun asetuksen 2 artiklan 4 kohdassa komissiolle siirretään valta antaa delegoitu säädös, jolla laajennetaan kyseisessä asetuksessa säädettyä luetteloa vapautuksen piiriin kuuluvista yhteisöistä. Ennen vapautuksen myöntämistä Euroopan komission on edellä mainitun artiklan mukaan analysoitava keskuspankkien ja julkista velkaa hoitavien julkisten elinten kansainvälistä kohtelua muiden lainkäyttöalueiden oikeudellisissa kehyksissä ja annettava Euroopan parlamentille ja neuvostolle kertomus analyysistaan. Jos kertomuksessa todetaan, että kolmansien maiden keskuspankkien rahapoliittisten tehtävien osalta on tarpeen ottaa käyttöön vapautus uudelleenkäyttöä koskevista läpinäkyvyysvaatimuksista, Euroopan komissio hyväksyy tätä varten tarvittavan delegoidun säädöksen.

2.Kertomuksen oikeusperusta: arvopapereilla toteutettavista rahoitustoimista annetun asetuksen 2 artiklassa säädetyt vaatimukset

Arvopapereilla toteutettavista rahoitustoimista annetun asetuksen 2 artiklan 2 kohdassa säädetään seuraavaa: ”Tämän asetuksen 4 ja 15 artiklaa ei sovelleta: a) Euroopan keskuspankkijärjestelmän (EKPJ) jäseniin, muihin jäsenvaltioiden elimiin, jotka harjoittavat vastaavaa toimintaa, eikä muihin unionin julkisiin elimiin, joiden vastuulla on julkisen velan hoito tai jotka osallistuvat sen hoitoon unionissa; b) Kansainväliseen järjestelypankkiin.”

Ulkomaisten keskuspankkien ja julkista velkaa hoitavien ulkomaisten julkisten elinten osalta arvopapereilla toteutettavista rahoitustoimista annetun asetuksen 2 artiklan 4 kohdassa komissiolle siirretään valta antaa delegoituja säädöksiä, joilla muutetaan 2 artiklan 2 kohdassa olevaa luetteloa vapautuksen piiriin kuuluvista yhteisöistä, ja edellytetään, että komissio tällöin ”esittää Euroopan parlamentille ja neuvostolle kertomuksen, jossa se arvioi keskuspankkien ja sellaisten julkisten elinten kansainvälistä kohtelua, joiden vastuulla on julkisen velan hoito tai jotka osallistuvat sen hoitoon”.

Asetuksen 2 artiklan 4 kohdassa todetaan lisäksi seuraavaa: ”Kyseinen kertomus sisältää vertailuanalyysin keskuspankkien ja kyseisten elinten kohtelusta useiden kolmansien maiden oikeudellisissa kehyksissä. Jos kertomuksessa todetaan etenkin vertailuanalyysin ja mahdollisten vaikutusten valossa, että näiden kolmansien maiden keskuspankkien ja elinten rahapoliittisten tehtävien osalta on tarpeen ottaa käyttöön 15 artiklaa koskeva vapautus, komissio hyväksyy delegoidun säädöksen ja lisää ne tämän artiklan 2 kohdassa olevaan luetteloon.”

3.Tarkasteltu lainkäyttöalue: Yhdistynyt kuningaskunta

Arvopapereilla toteutettavista rahoitustoimista annetussa asetuksessa edellytetään, että komissio tekee vertailuanalyysin keskuspankkien ja julkista velkaa hoitavien julkisten elinten kohtelusta ”useiden kolmansien maiden” oikeudellisissa kehyksissä. Koska Yhdistynyt kuningaskunta aikoo erota unionista Euroopan unionista tehdyn sopimuksen 50 artiklan nojalla, asetuksen (EU) 2015/2365 2 artiklan 2 kohdan a alakohdassa säädettyä vapautusta, joka koskee Euroopan keskuspankkijärjestelmän (EKPJ) jäseniä ja julkisia elimiä, joiden vastuulla on julkisen velan hoito tai jotka osallistuvat sen hoitoon, ei enää päivästä, jona unionin lainsäädäntöä lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, sovelleta Yhdistyneen kuningaskunnan keskuspankkiin eikä julkista velkaa hoitaviin Yhdistyneen kuningaskunnan elimiin. Tämän vuoksi tässä kertomuksessa analysoidaan ainoastaan Yhdistyneen kuningaskunnan keskuspankin ja julkistaa velkaa hoitavien Yhdistyneen kuningaskunnan elinten kohtelua. Muita maita analysoidaan tulevissa kertomuksissa.

Päätöstä käsitellä ensimmäisenä Yhdistynyttä kuningaskuntaa tukee se, että Yhdistyneen kuningaskunnan antamalla EU-eroa koskevalla säädöksellä European Union (Withdrawal) Act 2018 sisällytetään nykyinen suoraan sovellettava EU:n lainsäädäntö, arvopapereilla toteutettavista rahoitustoimista annettu asetus mukaan lukien, osaksi Yhdistyneen kuningaskunnan kansallista lainsäädäntöä. Lisäksi Yhdistyneen kuningaskunnan hallitus on julkaissut luonnoksen European Union (Withdrawal) Act 2018 -säädöksen nojalla annettavaksi delegoiduksi säädökseksi, jolla tehdään muutoksia Yhdistyneen kuningaskunnan nykyiseen arvopapereilla toteutettavia rahoitustoimia koskevaan kansalliseen lainsäädäntöön ja siihen sisällytettyyn kyseisiä rahoitustoimia koskevaan EU:n lainsäädäntöön. Säädösluonnos vastaa arvopapereilla toteutettavista rahoitustoimista annettua asetusta siltä osin, että sen mukaa Bank of England ja julkista velkaa hoitavat Yhdistyneen kuningaskunnan elimet on vapautettu ilmoitusvelvollisuudesta ja uudelleenkäyttöä koskevista läpinäkyvyysvaatimuksista. Säädösluonnos sisältää lisäksi säännöksen, jonka mukaan vapautettujen yhteisöjen luetteloa voidaan laajentaa tavalla, joka vastaa arvopapereilla toteutettavista rahoitustoimista annetussa asetuksessa säädettyä tapaa.

4.Päätelmät

Edellä esitetyn perusteella voidaan todeta, että arvopapereilla toteutettavista rahoitustoimista annetun asetuksen säännökset sisältävässä Yhdistyneen kuningaskunnan kansallisessa lainsäädäntökehysluonnoksessa Yhdistyneen kuningaskunnan keskuspankki ja julkiset elimet, joiden vastuulla on julkisen velan hoito tai jotka osallistuvat sen hoitoon, on vapautettu arvopapereilla toteutettavia rahoitustoimia koskevasta ilmoitusvelvollisuudesta ja uudelleenkäyttöä koskevista läpinäkyvyysvaatimuksista. Yhdistyneen kuningaskunnan lainsäädäntökehysluonnokseen sisältyy lisäksi säännöksiä, joiden nojalla vapautus voidaan laajentaa koskemaan ulkomaisia keskuspankkeja ja julkista velkaa hoitavia ulkomaisia elimiä.

Kun Yhdistyneen kuningaskunnan keskuspankki ja julkista velkaa hoitavat Yhdistyneen kuningaskunnan elimet lisätään luetteloon yhteisöistä, jotka on vapautettu arvopapereilla toteutettavista rahoitustoimista annetussa asetuksessa säädetystä ilmoitusvelvollisuudesta ja siinä säädetyistä uudelleenkäyttöä koskevista läpinäkyvyysvaatimuksista, vältetään puuttumasta siihen, miten ne hoitavat rahapoliittisia tehtäviään, ja edistetään samalla tasapuolisia toimintaedellytyksiä sen suhteen, miten arvopapereilla toteutettavia rahoitustoimia koskevia uudistuksia sovelletaan keskuspankkien kanssa toteutettaviin liiketoimiin eri lainkäyttöalueilla. Tämä edistää myös kansainvälistä yhtenäisyyttä ja johdonmukaisuutta.

Komissio katsoo sen vuoksi, että arvopapereilla toteutettavista rahoitustoimista annetun asetuksen 2 artiklan 2 kohtaa olisi muutettava siten, että Yhdistyneen kuningaskunnan keskuspankki ja muut Yhdistyneen kuningaskunnan julkiset elimet, joiden vastuulla on julkisen velan hoito tai jotka osallistuvat sen hoitoon, vapautetaan tietyistä kyseisessä asetuksessa säädetyistä vaatimuksista.